પહેલાના જમાનામાં રજવાડાઓમાં શિયાળાની ઋતુ દરમિયાન રાજપરિવાર માટે સુવર્ણ વસંત માલતી જેવા કિંમતી ઔષધો રાજવૈદ્ય પાસે બનાવડાવવામાં આવતા. સોનાની ભસ્મ આ ઔષધમાં મેળવવામાં આવે છે. જો કે સૌથી વધારે યશદ / જસત (ઝિંક) ૮ (આઠ) ભાગ જેટલી હોય છે. સુવર્ણ વસંત માલતી જો શાસ્ત્રીય વિધિ પ્રમાણે અસલ બનેલી હોય તો ફક્ત એક જ ગોળી થાક, અશક્તિ, કંટાળો વગેરે દૂર કરીને આખો દિવસ શરીરમાં સ્ફૂર્તિ, શક્તિ, થનગનાટ અને તરવરાટ પેદા કરે છે. સુવર્ણ વસંત માલતી એવું ઔષધ છે જેને વખાણવા માટે આટલા શબ્દો પણ ઓછા પડે. જીનસેંગ જેવા કોરિયન ઔષધોને આટલી પ્રસિદ્ધિ મળી છે, એટલે એ વિશ્વવ્યાપી બની શક્યું છે. સુવર્ણ વસંત માલતી જીનસેંગ કરતા ખુબ જ શક્તિશાળી ઔષધ છે એવું કહેવું સહેજેય અતિશયોક્તિ ભરેલું નથી. જે દિવસે જગતને આ ઔષધની જાણ થશે તે દિવસે ભારતનું આ મહામૂલ્યવાન ઔષધ સમગ્ર જગતમાં પ્રસિદ્ધિની ટોચ પર હશે. સુવર્ણ વસંત માલતી વિષે વધુ ફરી ક્યારેક.